In nomine Sanctę et Individuę Trinitatis. Ego Godefridus Dei gratia Lingonensis episcopus notum fieri volo tam futuris quam presentibus domnum Adelardum abbatem Melondensem fraternę caritatis obtentu dedisse monachis Sanctę Marię Quinciaci in manu domni Urbani eiusdem loci abbatis sub annuo censu duorum solidorum Trecensis monetę quicquid ęcclesia Melondensis habebat in territorio de Semunt sive per emptionem sive per donationem tam in nemore quam in plano et aquis totum scilicet finagium ipsius Semunt absque illa retentione perpetuo possidendum. Simul etiam dedit dimidiam partem cuiusdam molendini super Secanam quam de Lebaldo quodam milite habuit. [pied de mouche] Gaudinus de Bremur et Guido frater eius cum uxoribus et omnibus filiis et filiabus suis qui predictam terram dederant ęcclesię Melondensi. Laudaverunt hanc donationem monachis Quinciacensibus eo tenore et conventione qua Melondensibus pepigerant pollicentes ut si forte quandoque oriretur calumpnia vel querela in predicta possessione ipsi eam extinguerent aut certe si eam extinguere non possent competentem pro calumpnia commutationem darent. [pied de mouche] Census vero debet persolui in festo sancti Remigii. Ita tamen ut si per oblivionem vel aliquam negligentiam ipso die redditus non fuerit postmodum oportune reddatur sine lege nisi forte ad episcopum clamor inde perlatus fuerit. [pied de mouche] Hoc autem factum est in presentia nostra in capitulo Melondensi. Laudantibus et concedentibus eiusdem loci fratribus quam terra illa videbatur minus sibi utilis. Fratribus vero Quinciacensibus necessaria. Et ut hoc ratum atque inconcussum perpetuo permaneat sigilli nostri impressione munimus et testium annotatione roboramus. SS Poncii archidiaconi. SS Duranni sacristę Lingonensis. SS Milonis decani. SS Petri Rufi. SS Hugonis cellararii Quinciacensis. SS Raimundi prioris. SS Theudonis subprioris. SS Theobaldi. SS Aremberti cellararii. SS Wiardi camerarii. SS Ascherii cantoris. Actum anno ab Incarnatione Domini M C XLVIto. Eugenio summo pontifice. Regnante Ludovico Francorum rege. [pied de mouche] De laude Gaudini et Guidonis fratris eius sunt testes : Odo dux Burgundię, Gualterus prepositus, Guido Carbonellus de Flaviniaco, Radulfus Falconarius, Petrus dapifer, Uldreius filius Mathei de Castellione, Robertus de Rouro, Nivardus, Guilelmus de Curterro.